CELEX: 32012L0011
Language: lt
Date: 1334793600000
Title: 2012 m. balandžio 19 d. Europos Parlamento ir Tarybos direktyva 2012/11/ES, kuria iš dalies keičiama Direktyva 2004/40/EB dėl būtiniausių sveikatos ir saugos reikalavimų, susijusių su fizikinių veiksnių (elektromagnetinių laukų) keliama rizika darbuotojams (18-oji atskira direktyva, kaip apibrėžta Direktyvos 89/391/EEB 16 straipsnio 1 dalyje)

24.4.2012   
            
            
               LT
            
            
               Europos Sąjungos oficialusis leidinys
            
            
               L 110/1
            
         EUROPOS PARLAMENTO IR TARYBOS DIREKTYVA 2012/11/ES
   2012 m. balandžio 19 d.
   kuria iš dalies keičiama Direktyva 2004/40/EB dėl būtiniausių sveikatos ir saugos reikalavimų, susijusių su fizikinių veiksnių (elektromagnetinių laukų) keliama rizika darbuotojams (18-oji atskira direktyva, kaip apibrėžta Direktyvos 89/391/EEB 16 straipsnio 1 dalyje)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 153 straipsnio 2 dalį,
   atsižvelgdami į Europos Komisijos pasiūlymą,
   perdavus teisėkūros procedūra priimamo akto projektą nacionaliniams parlamentams,
   atsižvelgdami į Europos ekonomikos ir socialinių reikalų komiteto nuomonę (1),
   pasikonsultavę su Regionų komitetu,
   laikydamiesi įprastos teisėkūros procedūros (2),
   kadangi:
   
               (1)
            
            
               įsigaliojus Europos Parlamento ir Tarybos direktyvai 2004/40/EB (3), suinteresuotieji subjektai, visų pirma tie, kurie yra medicinos srities specialistai, išreiškė rimtą susirūpinimą dėl to, kokią įtaką minėtos direktyvos įgyvendinimas galėtų padaryti medicinos procedūroms, kuriose naudojama vizualizavimo medicinos tikslais technika ir dėl įtakos tam tikrai pramoninei veiklai;
            
         
               (2)
            
            
               Komisija apsvarstė suinteresuotųjų subjektų pateiktus argumentus ir nusprendė persvarstyti kai kurias Direktyvos 2004/40/EB nuostatas, remdamasi naujais moksliniais duomenimis;
            
         
               (3)
            
            
               Direktyvos 2004/40/EB perkėlimo į nacionalinę teisę data buvo atidėta Europos Parlamento ir Tarybos direktyva 2008/46/EB (4) iki 2012 m. balandžio 30 d., kad būtų galima priimti naują direktyvą, remiantis naujausiais iki tos datos patvirtintais duomenimis;
            
         
               (4)
            
            
               2011 m. birželio 14 d. Komisija priėmė naujos direktyvos, keičiančios Direktyvą 2004/40/EB, pasiūlymą. Naujos direktyvos tikslas – užtikrinti aukštą darbuotojų sveikatos apsaugos ir saugos lygį ir medicininės bei kitos ūkinės veiklos, kurioje naudojami elektromagnetiniai laukai, tęstinumą ir plėtrą. Todėl laukiant naujos Direktyvos priėmimo ne vėliau kaip 2012 m. balandžio 30 d., dauguma valstybių narių dar neperkėlė į nacionalinę teisę Direktyvos 2004/40/EB;
            
         
               (5)
            
            
               vis dėlto atsižvelgiant į techninį dalyko sudėtingumą nėra tikėtina, kad nauja direktyva būtų priimta iki 2012 m. balandžio 30 d.;
            
         
               (6)
            
            
               todėl 2012 m. balandžio 30 d. terminas turėtų būti pratęstas. Todėl būtina, kad ši direktyva įsigaliotų jos paskelbimo dieną,
            
         PRIĖMĖ ŠIĄ DIREKTYVĄ:
   1 straipsnis
   Direktyvos 2004/40/EB 13 straipsnio 1 dalyje data „2012 m. balandžio 30 d.“ pakeičiama data „2013 m. spalio 31 d.“.
   2 straipsnis
   Ši direktyva įsigalioja jos paskelbimo Europos Sąjungos oficialiajame leidinyje dieną.
   3 straipsnis
   Ši direktyva skirta valstybėms narėms.
   
      Priimta Strasbūre 2012 m. balandžio 19 d.
      
         
            Europos Parlamento vardu
         
         
            Pirmininkas
         
         M. SCHULZ
      
      
         
            Tarybos vardu
         
         
            Pirmininkas
         
         M. BØDSKOV
      
   
   
      (1)  2012 m. vasario 22 d. nuomonė (dar nepaskelbta Oficialiajame leidinyje).
   
      (2)  2012 m. kovo 29 d. Europos Parlamento pozicija (dar nepaskelbta Oficialiajame leidinyje) ir 2012 m. balandžio 11 d. Tarybos sprendimas.
   
      (3)  OL L 159, 2004 4 30, p. 1.
   
      (4)  OL L 114, 2008 4 26, p. 88.